**Iliušin Il-78** (v kóde NATO: „**Midas**") je sovietske/ruské tankovacie lietadlo, ktoré bolo postavené na báze Il-76MD. Je určené na tankovanie lietadiel diaľkového a taktického letectva (MiG-31, Su-24, Su-34, Su-30, Su-35), aby predĺžilo ich akčný rádius.

Vznik a vývoj
-------------

Il-78 a bombardér Tu-95 počas preletu nad Moskvou
IL-78 bol skonštruovaný v Sovietskom zväze začiatkom 80. rokov. Letové skúšky prvého prototypu sa začali v roku 1983. Tento vzdušný tanker bol postavený na základe vojenského transportného lietadla II-76MD, v ktorom boli zrealizované nasledovné modifikácie: 

* v nákladnej kabíne boli inštalované dve valcovité palivové nádrže s celkovou kapacitou 28 000 kg paliva,
* v zadnej časti lietadla, kde bola pôvodne kabína strelca, bolo vytvorené pracovisko operátora tankovania,
* pod každým z krídel a v zadnej časti pod trupom boli inštalované tankovacie jednotky typu UPAZ-1A Sachalin (celkom 3 ks),
* bol inštalovaný navigačný systém Vstreča, určený na navádzanie lietadiel za akýchkoľvek meteorologických podmienok na vzdialenosť až 300 km.

Verzie
------

Il-78M s vysunutými tankovacími jednotkami (za jím bombardér Tu-95)
Il-78MKI patriaci indickému letectvu
Pohľad na tankovaciu jednotku UPAZ-1A, ktorá sa nachádza pod krídlom Il-78
### Il-78

Základný variant, ktorého sériová výroba začala v roku 1984. Celkovo bolo v tejto verzii vyrobených 32 lietadiel.

Štandardným spôsobom tankovania paliva je tankovanie jedného ťažkého bombardéru z centrálnej jednotky pod trupom alebo tankovanie dvoch stíhačiek prostredníctvom tankovacích jednotiek pod krídlami. V prípade potreby je však možné aj dopĺňanie paliva trom stíhacím lietadlám súčasne. 

Vo vzdialenosti 1 000 km od domácej základne môže Il-78 doplniť iným lietadlám 60 000 - 65 000 kg, vo vzdialenosti 2 500 km od základne sa toto množstvo znižuje na 32 000 - 36 000 kg kg. V závislosti od zvoleného režimu je rýchlosť tankovania paliva 900-2200 l/min.

Zvláštnosťou tejto verzie je to, že po odstránení tankovacích jednotiek a demontáži palivových nádrží, nainštalovaných v nákladnom priestore, sa Il-78 môže použiť ako dopravné lietadlo, pretože je na ňom zachovaná nákladná rampa ako u Il-76MD.

### Il-78M

Modernejšia verzia, ktorá sa vyrábala v rokoch 1988 až 1991. Celkovo bolo vyrobených v tomto variante 13 lietadiel. 

Maximálna vzletová hmotnosť Il-78M oproti prvej verzii bola zvýšená zo 190 ton na 210 ton. S cieľom znížiť vlastnú hmotnosť lietadla a zvýšiť množstvo prepravovaného paliva bola zrušená zadná nákladná rampa a vybavenie slúžiace na vykládku. Il-78M dokáže doplniť 60 000 - 65 000 kg paliva lietadlám vo vzdialenosti 1 800 km od domácej základne alebo 32 000 - 36 000 kg vo vzdialenosti 4 000 km.

### Il-78MKI

Verzia určená pre Indiu, ktorá sa vyrábala v rokoch 2003 až 2006. V tomto exportnom prevedení bolo vyrobených 6 lietadiel.

Il-78MKI je vybavený izraelskými tankovacími jednotkami a francúzskou avionikou. V prípade potreby môže byť využitý tiež v úlohe dopravného lietadla, podobne ako prvá verzia Il-78.

### Il-78M-90A

Najnovšia verzia, ktorej prototyp prvýkrát vzlietol 25. januára 2018. Hoci zatiaľ nebola podpísaná žiadna záväzná objednávka, ruské ministerstvo obrany plánuje kúpiť asi 30 kusov Il-78M-90A.

Tento nový vzdušný tanker je postavený na báze vojenského dopravného lietadla Il-76MD-90A. Je vybavený modernou avionikou, ktorá spĺňa súčasné požiadavky a výrazne zvyšuje bezpečnosť letov. Lietadlo má nainštalované moderné systémy riadenia letu a navigácie, automatický riadiaci systém, komunikačný systém a kabína je vybavená viacúčelovými displejmi.

Pohon stroja zabezpečujú štyri motory novej generácie PS-90A-76, ktoré majú vyšší ťah ako ich predchodcovia. Ich spotreba je o 12 až 14% nižšia ako spotreba motorov D-30KP, ktoré sú nainštalované na starších tankovacích lietadlách Il-78/Il-78M. V dôsledku toho má IL-78M-90A väčší dolet a môže niesť viac paliva na doplnenie pre iné lietadlá.

Lietadlo je schopné v nadmorských výškach do 10 tisíc metrov letieť rýchlosťou do 750 km/h. Jeho akčný rádius predstavuje 4 000 km.

Il-78M-90A má byť vybavené špeciálnym riadiacim systémom, ktorý bude pri približovaní sa automaticky korigovať vzájomnú polohu vzdušného tankeru a lietadla, prilietajúceho na dotankovanie. Manévrovanie a ukotvenie tankovacej hadice budú piloti Il-78M-90A sledovať na špeciálnej obrazovke. Automatizovaný tankovací systém sleduje niekoľko desiatok parametrov vrátane polohy tankera a tankujúceho lietadla, rýchlosti a smeru vetra, ako aj ďalších údajov o počasí. Na základe týchto informácií sa vytvorí 3D model procesu konvergencie a dokovania s presnosťou niekoľkých centimetrov. Podľa odborníkov tento systém výrazne zvýši bezpečnosť letov a uľahčí zaťaženie pilotov.

Používatelia
------------

Alžírsko  **Alžírsko**

* Alžírske vzdušné sily - v decembri 2018 disponovali 3 lietadlami Il-78.

Čína  **Čína**

* Vzdušné sily Čínskej ľudovej oslobodzovacej armády - v decembri 2018 disponovali 3 lietadlami Il-78.

India  **India**

* Indické vzdušné sily - v decembri 2018 disponovali 6 lietadlami Il-78MKI.

Líbya  **Líbya**

* Líbyjské vzdušné sily - v decembri 2018 disponovali 1 lietadlom Il-78.

Pakistan  **Pakistan**

* Pakistanske vzdušné sily - v decembri 2018 disponovali 3 lietadlami Il-78.

Rusko  **Rusko**

* Vojenské vzdušné sily Ruskej federácie mali v decembri 2018 7 lietadiel Il-78 a 12 lietadiel Il-78M.

Špecifikácie (Il-78M)
---------------------

*Údaje z* airwar.ru, Ил-78М

### Technické údaje

* **Posádka:** 7
* **Rozpätie krídel:** 50,50 m
* **Dĺžka:** 46,60 m
* **Výška:** 14,76 m
* **Nosná plocha:** 300 m²
* **Hmotnosť prázdneho lietadla:** 98 000 kg
* **Maximálna vzletová hmotnosť:** 210 000 kg
* **Užitočné zaťaženie:** 85 720 kg paliva (57 720 kg v krídelných nádržiach, 28 000 kg v trupových nádržiach)
* **Pohonná jednotka:** 4 × dvojprúdový motor Aviadvigatel D-30 KP
	+ **Výkon pohonnej jednotky:** 4× 117,7 kN

### Výkony

* **Maximálna rýchlosť:** 850 km/h
* **Cestovná rýchlosť:** 800 km/h
* **Rýchlosť pri tankovaní:** 400−600 km/h
* **Dolet:** 7 300 km
* **Akčný rádius:** 3 650 km
* **Dostup:** 12 000 m

Referencie
----------

1. ↑   *Самолет-заправщик Ил-78М* [online]. structure.mil.ru. Dostupné online.
2. ↑   *Ил-78* [online]. airwar.ru. Dostupné online.
3. ↑   *2019 World Air Forces Directory* [online]. flightglobal.com. Dostupné online.
4. ↑   *Ил-78М* [online]. airwar.ru. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Iliušin Il-78**


|  |  |
| --- | --- |
| Portal | Portál letectvoRuský portál |

| * z
* d
* u
Lietadlá Iliušin |
| --- |
| Stíhacie | 
* I-21
* Il-1

 |
| Bojové | 
* Il-2
* Il-8
* Il-10
* Il-16
* Il-20 (I)
* Il-40
* Il-102

 |
| Bombardéry | 
* DB-3
* Il-4
* DB-4
* Il-6
* Il-22 (I)
* Il-28
* Il-30
* Il-46
* Il-54

 |
| Transportné | 
* Il-12
* Il-32
* Il-34
* Il-76
* Il-78
* Il-80
* Il-106
* Il-112
* Il-276

 |
| Dopravné | 
* Il-14
* Il-18 (1946)
* Il-18
* Il-62
* Il-86
* Il-96
* Il-108
* Il-114

 |
| Prieskumné | 
* Il-20 (III)
* Il-22 (II)
* Il-24
* Il-38
* A-50

 |
| Experimentálne | 
* A-60

 |
| Cvičné | 
* Il-103

 |